Yvonne Vera
Yvonne Vera, 1963-2005, zimbabwisk forfatter. Hendes korte, intenst poetiske romaner skildrer i historisk ramme familiers skæbne og kønnenes kamp. Without a Name (1994, da. Uden navn, 1996) udspiller sig i 1970'erne, mens guerillakrigen er på sit højeste, men med fokus på en kvindes personlige frigørelseskamp. I Under the Tongue (1996), der munder ud i festligholdelsen af Zimbabwes uafhængighed i 1980, er det centrale tema et incestuøst forhold; i Butterfly Burning (1998) om et ulige kærlighedsforhold er scenen Bulawayos townships i slutningen af 1940'erne.